**ОТЧЕТЕН ДОКЛАД**

**за 2024 година**

**Ръст в новообразуваните досъдебни производства и по-голям брой внесени в съда прокурорски актове отчете Окръжната прокуратура - Разград**

Отчетно събрание на Окръжна прокуратура – Разград за дейността на прокуратурата през 2024г. събра прокурори и следователи от областта. Гости на представянето на резултатите от дейността на структурата бяха прокурор Георги Камбуров от ВКП, прокурор Пламен Костадинов от Апелативна Прокуратура – Варна, директорът на ТД НС в Разград и директорът на ОД на МВР в града.

Анализът на данните за дейността на прокуратурите в Разградският съдебен район, представен от окръжния прокурор Тихомир Тодоров, налага няколко основни извода по отношение на работата през изминалата 2024 г. Ръст бележат новообразуваните следствени преписки, както и решените такива за миналата година. Отчита се също ръст на абсолютния и относителния дял на решените преписки спрямо общо наблюдаваните. И през този отчетен период продължава подобряването на резултати по отношение срочността на решаване на преписките, както и относно качеството на тази прокурорска дейност, обусловени от постоянен висок дял на потвърдените прокурорски актове при инстанционен и служебен контрол. През 2024 г. броят на новообразуваните досъдебни производства е по-голям в сравнение с този от 2023 г. Значителен е делът на следствените преписки, образувани след самосезиране общо 45, от които 31 на Окръжна прокуратура гр. Разград и 14 на Районна прокуратура гр.Разград. От тях образуваните досъдебни производства са 6.

През изминалата година прокурорските актове, внесени за разглеждане в съда – 575, бележи значителен ръст с 13,41% в сравнение с 2023 г., когато са били внесени 507 прокурорски акта. Броят на осъдените и санкционирани лица е 586, като за 2023 г. са били 571 лица, като и по този показател се забелязва лек ръст.

От изнесените данни може да се направи извод, че през 2024 г. се наблюдава изразена тенденция на ръст спрямо предходните две години по отношение на общия обем на прокурорска дейност (с 2,2% спрямо 2023 г. и с 10% спрямо 2022 г.) и общо други прокурорски актове (с 1,49% спрямо 2023 г. и със 12,66% спрямо 2022 г.).

Окръжният прокурор Тихомир Тодоров подчерта, че през 2025 година прокуратурата в Разград ще продължи да работи за запазване на добрите резултати относно срочността на решаване на следствените преписки и досъдебните производства. Засиленият контрол от страна на административните ръководители на прокуратурите в региона по упражняване на функциите им по контрол за спазване на сроковете за разследване ще продължи с оглед недопускане на немотивирано и по субективни причини удължаване срока за осъществяването му. Сред приоритетите на Окръжната прокуратура в Разград е и подобряване в качеството на работата на прокурорите, изготвянето на качествени прокурорски актове.

И през 2025 г. магистратите ще се стремят към развиване на добрите професионални отношения и добрата съвместна работа с останалите държавни институции в съдебния район, имащи отношение към дейността на прокуратурата. Сред приоритетите на Окръжната прокуратура остава повишаването на общественото доверие в дейността на структурата чрез провеждане на активна медийна политика, свързана с отразяване на работата на всички прокуратури в Разградски съдебен регион.

В заключение окръжният прокурор на Разград Тихомир Тодоров призова своите колеги да не спират да развиват професионалните си умения, да бъдат отдадени на своята работа и, въпреки всички трудности от последните години, да не спират да защитават интересите на българските граждани, законите на страната и Конституцията.